Texas hold’em

Texas hold'em (ofte kun omtalt som Hold'em) er nåtidens mest populære og mest spilte variant av «community card poker». No-limit versjonen av spillet er hovedattraksjonen for store pokerturneringer som World Series of Poker (WSOP), World Poker Tour (WPT) og European Poker Tour (EPT). Til tross for at det teoretisk sett kan spilles av så mange som 22 spillere samtidig, er det mest vanlig med 2 – 10 spillere. I den senere tid har man sett at spillet har tatt to retninger; den tradisjonelle varianten og online spilling som faktisk krever to nesten vidt forskjellige taktikker.

 Opprinnelse 

Det kan ikke bekreftes med nøyaktige opplysninger om hverken hvor eller når Texas hold'em har sin opprinnelse. Det er trodd at spillet begynte i Robstown, Texas, USA i begynnelsen av 1900-tallet. Senere, ca. 1925, kom spillet til Dallas, Texas. Spillet ble introdusert i Las Vegas av en gruppe gamblere fra Texas, mest kjent av disse er nok Crandell Addington, Doyle Brunson og Amarillo Slim.Brunson, Doyle (2005). Doyle Brunson's Super System II. ISBN 1-58042-136-9 Cardoza.

 Pokersjargong 
Utdypende artikkel: Pokersjargong

I poker brukes en del ord og uttrykk som trenger nærmere forklaring. Veldig ofte brukes de engelske uttrykkene mye på grunn av manglende norsk oversettelse og fordi de fleste norske pokerspillere spiller i et internasjonalt miljø. Her følger noe av de mest brukte som har tilknytning til Texas hold'em og en forklaring på disse.

 All in: Betyr at man satser alt man har av sjetonger på en gang. Dette kan man gjøre når som helst i løpet av spillets gang. Man kan kun vinne det man satser. Dvs at hvis person A sitter med 120 000 i sjetonger og person B sitter med 240 000 i sjetonger, kan A sitte igjen med 240 000 og B med 120 000 dersom A skulle vinne potten. Person A vil ikke ha noe igjen dersom B vinner potten.
 PS! Ved Limit Texas hold'em er det begrenset hvor mye man kan satse.

 Ante: Tvungen satsing (bet) som hver spiller rundt bordet må sette før hver omgang. Summen er lik for alle spillerne.

 Blinds: Tvungen satsing (bet) som de to spillerne til venstre for dealer må sette. Den første spilleren til venstre setter small eller liten blind, og nummer to til venstre setter big eller store blind. Disse satsene er avtalt på forhånd. Under en turnering øker disse etter en bestemt tidsintervall. Under såkalte cashgame eller ring game forblir disse de samme under hele spillets gang.

 Bad beat: Rått parti. Veldig mange bruker uttrykket Bad beat når en veldig sterk hånd taper mot en annen.  Dette er ikke helt korrekt.  Bad beat er når en spiller er underlegen i sin sjanse til å vinne, men likevel fortsetter å spille hånden.  Dersom den underlegne spilleren er heldig og vinner trass i sitt dårlige spill er dette Bad beat.
Eks: Tom Erik sitter med: A♦ A♣ (den beste starthånden i Texas hold'em)
Olaf sitter med Q♣ 8♥ (i utgangspunktet en dårlig hånd)
Spillerne sitter med like mange sjetonger i utgangspunktet. Tom Erik høyner med 15 ganger big blind før floppen, og til tross for en dårlig hånd velger Olaf å syne.
 På floppen kommer A♥ 8♠ 7♠. I dette øyeblikket har Tom Erik den beste mulige hånden og han velger å gå all in. Utrolig nok velger Olaf å syne. Sjansen for at Olaf nå skal vinne er nøyaktig 1 i 990. Han kan kun vinne hvis både river og turn er 8. Og siden dette er nettopp et eksempel på dette skjer det. Til tross for enormt dårlig pokerspilling vinner Olaf potten. Noen kasinoer har såkalte Bad beat jackpots hvor de deler ut en betydelig sum for de som taper en slik bad beat. Ofte definerer de bad beat i slike situasjoner hvor fire like taper mot fire like, noe som egentlig ikke er Bad beat per definisjon.

 Bankroll: Summen som en pokerspiller har å spille for.

 Bet: Den første satsingen kalles en bet.

 Check: (eller Jekk) Å ikke satse noe. Som regel signaliseres dette ved å dunke to ganger i bordet.

 Check-raise: Betyr at man først checker/jekker før man høyner en annens innsats i samme runde. 

 Flop: Er de tre første felleskortene som deles. Følges av turn og deretter river.

 Gå over toppen: Det er flere måter dette kan gjøres på. En er hvis spiller 1 satser, så høyner spiller 2 summen, så høyner spiller 3 ytterligere og så går spiller 1 "over toppen" ved å høyne det budet igjen (ofte med mye), enten for å gjøre en dristig bløff eller fordi han sitter med en vinnerhånd.

 Heads up: Når det kun er to spillere som spiller mot hverandre.

 Kicker: Kicker er ett kort som brukes til å skille hender som er noenlunde like. Har for eksempel to spillere par i 8, så vil sidekortet være kicker og avgjøre hvem som vinner hånden. Den høyeste kickeren vinner. Har spillerne samme kicker deles potten.

 Kjøpe potten: Vil si å gjøre en (dristig) satsing når man tror noen sitter med en bedre hånd enn seg for å skremme vedkommende vekk fra potten.

 Svikort: Kortet man tar av toppen før man deler, flop, turn og river.

 Syne: (eller call) Betyr at man legger tilsvarende i potten som et bud for fortsatt å være med i omgangen.

 The nuts: Betegnelse på at man har den beste mulige hånd som kan kombineres med felleskortene.

 Turn: Turn er det fjerde kortet som blir lagt på bordet.

 River: River er det siste kortet som blir lagt på bordet, og er ofte det mest avgjørende.

 Button: Spilleren som har dealer button, har posisjon på de andre spillerne, det vil si at vedkommende kan se hva alle de andre spillerne gjør(check, bet etc.), før han selv trenger å gjøre noe.

 Under the gun: Første spiller etter blindsene som har første action før floppen.

 Cutoff: Cutoff posisjonen beskriver posisjonen til høyre for button.

 Regler 

Texas hold'em spilles etter vanlige pokerregler, det samme gjelder rangering av hender. For mer informasjon om dette se poker.

 Spillets mål 

Beste hånd i rekkefølge:

Royal Flush: 
Dette er A-K-Q-J-10 i samme farge. Dette er den absolutt beste hånden i Texas Holdem. Det har ingen betydning hvilken farge du har. Alle fargene er likestilt. I mange kortspill rangerer man Spar som best, fulgt av hjerter, kløver og ruter. Dette er ikke tilfelle i Texas Holdem. (Når det skal avgjøres hvem som skal starte å dele, teller ofte fargene, slik at man skal slippe å dele flere ganger ved tilfeller det de høyeste kortene er av lik verdi.)

Straight Flush:
Dette er fem kort i samme farge og i sekvens. Et eksempel på straight flush kan være 6-5-4-3-2 alle i hjerter. Hvis to personer skulle slumpe til å ha straight flush samtidig, vil den som har det høyeste topp-kortet vinne. For eksempel så vil 8-7-6-5-4 slå 6-5-4-3-2.

Fire like (four of a kind):
Fire kort med samme verdi. For eksempel 5-5-5-5. 
Rangering mellom forskjellige fire like er jo innlysende: Den med høyest verdi vinner. 8-8-8-8 slår 5-5-5-5.

Fullt hus (full house):
Tre kort med samme verdi + to kort med samme verdi. For eksempel 9-9-9-2-2.
Det er den høyeste tre-kort-kombinasjonen som er best hvis to eller flere spillere får fullt hus samtidig.
For eksempel så vil 9-9-9-2-2 slå 8-8-8-A-A.

Flush:
Flush er fem kort i samme farge og type(for eksempel 5 kløvere eller hjertere). Hvis to eller flere spillere har flush samtidig, vil den med det høyeste kortet vinne.
For eksempel så vil A-J-9-8-4 i hjerter slå K-J-10-9-8.

Straight:
Straight er fem kort i sekvens, for eksempel 4-5-6-7-8. Fargene har ingen betydning. Hvis to eller flere spillere skulle ha straight samtidig, vil den med det høyeste topp-kortet vinne.
For eksempel så vil 10-9-8-7-6 slå 9-8-7-6-5.

Tre like (three of a kind):
Tre kort med samme verdi, for eksempel Q-Q-Q.
Rangeringen mellom forskjellige tre like er like innlysende som for fire like: Den med høyest verdi vinner. Q-Q-Q slår J-J-J.

To par (two pairs):To kort med samme verdi + to kort med samme verdi. For eksempel 9-9-4-4.
Det er det høyeste paret som bestemmer vinneren. A-A-2-2 er bedre enn Q-Q-J-J.

Ett par (one pair):
To kort med samme verdi.
Det paret med høyest verdi vil selvsagt være vinneren hvis to spillere begge har ett par.
For eksempel så vil K-K slå J-J.

Som med de fleste varianter av poker, er målet med Texas hold'em å vinne potter. Denne potten vinnes enten ved en showdown, der man viser sine beste fem kort av de syv mulige eller ved at andre spiller kaster seg som følge av et bud som blir satt.

 Spillets gang 

Spillet starter med at dealer (den som stokker/deler ut kortene) deler ut til sammen 2 kort til hver spiller, ett av gangen. Disse to kortene er de eneste private kortene spillerne får delt ut i løpet av omgangen. Disse kalles hole cards eller pocket cards (ofte omtalt som pockets). Spilleren umiddelbart til venstre for dealer legger ut small blind, spilleren til venstre for small blind legger ut big blind. (Se illustrasjon). Spilleren til venstre for big blind er den første som foretar seg noe. Han kan velge å syne big blind, høyne eller kaste kortene sine. En eventuell høyning må minst være dobbel så stor som big blind. Slik fortsetter turen til venstre. Big blind er den siste som foretar seg i denne runden. thumb|left|Hold'em-spill i full gangDealer svir så et kort før han legger tre kort opp på bordet. Dette er en flop eller floppen. Så følger en ny runde, men den første som foretar seg noe nå er spilleren til venstre for dealer. Dealer er da siste personen som foretar seg noe. Slik forblir det under resten av omgangen. Så svir dealer nok et kort før han legger et kort til opp, dette er turn eller fourth street. En ny runde følger før, dealer nok en gang svir et kort og legger opp river eller fifth street som er det siste kortet. Deretter følger en ny runde og en eventuell showdown.

I turneringsspill fortsetter man til en spiller sitter igjen som vinner med alle sjetongene. I cashgames eller ring-games som spilles i kasinoer, velger man selv når man avslutter eller etter en avtalt spilletid. 

De tre mest spilte versjonene av Texas hold'em er, no-limit, pot-limit og limit eller fixed-limit. I limit-poker må budene være på samme størrelse som big blind de to første rundene.  I de to siste må budene være dobbelt så store som big blind. No-limit som er den mest utbredt formen blant de store turneringene har ingen begrensninger på budene. I pot-limit kan man ikke satse mer enn det som allerede ligger på bordet.

 Online spill versus «live» 

Spilling av internettpoker har hatt en enorm eksplosjon de siste årene. Spillere som tidligere ikke hadde anledning eller mulighet til å besøke kasinoer har nå muligheten fra sitt eget hus. Dette kan være fordi gambling ikke er tillatt i det aktuelle landet, som tilfelle er med Norge, men det er også et klart poeng at innsatsen på et virkelig kasino (ofte omtalt som B&M; brick and mortar) er betydelig høyere enn det et kasino på internett kan tilby. Et B&M kasino har reelt sett liten sjanse for å tjene penger på pokerbord, det er mer tjent med å bruke plassen til f.eks. spillautomater. Internettkasinoer har dramatisk færre kostnader med å sette opp et ekstra pokerbord og blir også sett på som mer brukervennlige, spesielt for nybegynnere. Programmet forteller deg ofte hva slags hånd du har (par i 10 f.eks.), forteller deg når det er din tur osv. Det er også betydelig billigere å spille på internett, noen kasinoer tilbyr blinds helt ned til 1¢ (omtrent 6 øre). Dette gjør at nybegynnere kan prøve seg frem nesten risikofritt. I tillegg tilbyr mange av dem såkalte freerolls som er gratis turneringer som kan gi pengepremier opptil $ 200,-.

Internettkasinoer er utsatt for forsøk på juks, som for eksempel samarbeid mellom to spillere på et bord. Dette blir ofte motarbeidet ved at spillere fra samme by ikke kan spille på samme bord. Kasinoene har også muligheten til å overvåke spillerne sine veldig enkelt og dermed oppdage mønster i spillingen.

Kasinoer tjener sine penger på to måter. De tar såkalte rake fra ring-games, som er en viss prosent av potten som det spilles om. Den andre er en sum som man må betale for å ta del i visse turneringer. Det er mange årsaker til at internettkasinoer tjener mer penger på dette enn vanlige kasinoer. Den fysiske plassen en faktor, på internett kan man sette opp flere tusen bord uten problemer, mens et B&M kasino vil ha begrenset plass. En annen faktor er tid. I et B&M kasino tar det bla. tid før en dealer samler kortene, stokker og deler. Gjennomsnittet for et B&M kasino ligger på tretti (30) omganger per time. Mens på internett skjer delingen av kort, utregning av split potter osv umiddelbart og gjennomsnittet ligger på mellom seksti til hundre omganger per time.

Mange spillere kritiserer internettkasinoene, som igjen hevder kritikken er grunnløs. Mye av kritikken, som regel tatt opp i diverse internettfora, går på at spillere blir satt opp mot hverandre for å få større potter og dermed større fortjeneste for tilbyderen. Det har også blitt påstått at nybegynnere ikke ser ut til å kunne tape i begynnelsen slik at de fortsetter å spille fremfor å tidlig miste motet. Det har ikke blitt lagt frem noe annet bevis en historier på dette. Mange forteller historier om nesten utrolige «bad beats», men sannsynligheten for at man treffer på en slik hånd online kontra «live» er mer en dobbel så stor med tanke på antall runder man spiller, som kan være en forklaring på alle historiene.

Et tegn på hvor stort internettpoker har blitt, kom da den norske online-spilleren «bad_ip» eller Johnny Lodden tapte den største enkeltpotten på internett noensinne. Potten var på tilsammen ca. NOK 2,8 millioner. Senere ble det hevdet at han hadde tapt NOK 12,7 millioner på litt over en uke.Hegnar Online  Lodden, som er sponset av selskapet Betsson, gikk senere ut og benektet dette. De forklarte saken med at Lodden spiller under flere kallenavn på internett og at det er flere spillere som benyttet kontoen til «bad_ip».Hegnar Online 

 Referanser 

Eksterne lenker
  Texas Holdem Strategy (Texas holdem regler)
  Texasholdem-poker.com (veiledning, artikler mm.)

Kategori:Poker